Omnibus presentes litteras inspecturis, nos Officialis Eduensis notum facimus quod Hugoninus filius quondam Hugonis defuncti, quondam matricularii sancti Leodegarii de Coardo, et Guillermeta ejusdem Hugonini uxor, non coacti, etc., asserunt et affirmant per juramenta sua super hoc, tactis sacrosanctis Evangeliis, corporaliter prestita, virum venerabilem Guidonem de Castro Novo, canonicum Eduensem, causam habentem a Guioto dicto Boere, cive Eduensi, in suum dominium convertisse ac etiam deduxisse quoddam pratum quod vocatur pratum dou vergier, situm desuper pratum Grimaudi; item, quoddam pratum quod dicitur pratum Roandi; item, quoddam pratum quod dicitur pratum de planchia, et quamdam oschiam que vocatur oschia de subtus rivum, pro eo videlicet quod ipsi, non semel tamen sed pluries, in solutione cujusdam summe pecunie facienda tam ipsi Guidoni causam habenti ab eodem Guioto, quam decano et capitulo Eduensi vel mandato eorumdem defecerant: que prata et oschiam dominus Guido causam habens ab eodem Guioto, ob defectum solutionis dicte pecunie, in suum dominium convertere et deducere poterat et debebat, et de ipsis suam facere voluntatem, prout dicti Hugoninus et Guillermeta coram nobis sunt confessi. Idem Guido in nostra constitutus presentia, desiderans et affectans futuris periculis preparare quietem, predicta prata et oschiam dictis Hugonino et Guillermete restituit atque tradit, ita tamen quod ipsi Hugoninus et Guillermeta ejus uxor et ipsorum heredes et successores predicta prata et oschiam pro tempore possidentes et tenentes viris venerabilibus predictis decano et capitulo vel mandato eorumdem decem sol. Parisien. ex annuo redditu pro anniversario defuncti Symonis Boere annis singulis in festo beati Antonii, et thesaurario ecclesie beati Lazari Eduensis qui nunc est vel qui pro tempore erit sexdecim sol. Parisien. pro supplemento duarum lampadum de nocte ardentium ante altare beate Marie quod est retro altare beati Lazari, in festo beati Lazari annis singulis solvere teneantur: quos, etc. Datum et actum anno Domini Mº CCº septuagesimo quarto, mense Septembri.